कलवा की लुगाई, लछमी, चूल्हा तो फिर भी बाहर ही जलाती थी ताकि घर में धुआँ न भरे। उसके घर के सामने सीधे हाथ को मिस शीला डिसूज़ा का मकान था। अपनी छत पर खड़ी होतीं तो वह उसके घर के अन्दर तक देख सकती थीं। लछमी मेहनती थी मगर बेहद अज्ञानी। दिन बीते, एक एक करके घर का सामान बढ़ने लगा। साथ ही लछमी का पेट भी। कलवा ने हुमककर दुकानों का काम भी पकड़ लिया। जिम्मेदारी से माल पहुँचाने रखवाने में पैसा भी ज्यादा था , जूते लात भी नहीं थे और देह पर उजला कपड़ा भी नजर आने लगा। वार त्यौहार को इनाम इकराम भी मिल जाता था।